MAPUTSOE – Basebetsi ba lifeme ba seng ba qetile matsatsi a mararo ba sa kene mosebetsing, ho tloha bekeng e fetileng, ba etsa thapeli e sa feleng ea hore mohiri a be pelo-hlomohi ho lefa meputso ea bona e felletse. Basebetsi bana na le letsoalo la hore ba ka ’na ba qotheloa chelete ka hore mohiri a bale matsatsi ao ba theohetseng ka oona e be o lefa ao feela kaha ba ile ba nyahlatsa mosebetsi, ba kena boitsekong ba ho nyolleloa meputso.
“Kajeno boitseko bo khinne hobane ke letsatsi la ho mameloa hoa nyeoe Maseru koana, eo bahiri ba e hlahletseng ba thibela ho phatlalatsoa hoa K’hasete e reng basebetsi ba lefshoe M2,000 ka khoeli e le moputso o tlaase. Re ne re lebelletse hore re tla hatisa chelete ea letsatsi lena kaha ho se boitseko empa mohiri o re koalletse kantle,” eo ke Koteli.
Basebetsi ba kholang kamor’a libeke tse peli ba re ha ba tsebe se tla etsahala mafelong a beke ena joalokaha e le mafelo a beke ea ho khola. Ka tsela e tšoanang le ba fumanang meputso ha khoeli e oela ba letsoalong. Mosotho e hlotsoe ho fumana maikutlo a bahiri lifemeng tse peli tse kholisang basebetsi mafelong a beke ena kaha balebeli ba hlile ba latola ho kena hoa mang kapa mang lihekeng tsa feme.
Tebello ke hore mosebetsi oa lifeme o tla boela o buloa ka Labobeli bekeng ena, kamor’a phatlalatso eo e kopanetsoeng. Litaba tsa nyeoe le tsona li ile tsa chechisoa ka le reng maqoetha a macha a bahiri a sa ilo ithuta nyeoe kaha ba neng ba e etelletse pele eka ba se ba iphile limenyane kapa ba chele ntši ka le reng ho bile le litšoso maphelong a bona le ba-malapa a bona.